Nariadenie Komisie (ES) č. 2785/98
z 22. decembra 1998,
ktorým sa mení doba povolenia doplnkových látok podľa článku 9e odsek 3 smernice Rady 70/524/EHS
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 70/524/EHS z 23. novembra 1970 o doplnkových látkach v krmivách [1], naposledy zmenenú a doplnenú smernicou Komisie 98/19/ES [2], najmä na jej články 9j a 3,
keďže smernica 70/524/EHS ustanovuje, že s prihliadnutím na pokrok vo vedeckých a technických poznatkoch sa môžu povoliť nové doplnkové látky alebo nové používanie doplnkových látok;
keďže nové doplnkové látky alebo nové používania doplnkových látok je možné dočasne povoliť na dobu piatich rokov, ak pri prípustnom obsahu v krmivách nemajú nepriaznivý vplyv na zdravie ľudí alebo zvierat alebo životné prostredie a neuškodia spotrebiteľovi tým, že zmenia vlastnosti živočíšnych produktov, ak ich prítomnosť v krmivách je možné kontrolovať, a s prihliadnutím na dostupné výsledky je odôvodnené predpokladať, že majú priaznivý vplyv na vlastnosti krmív, do ktorých sú pridávané, alebo na živočíšnu produkciu;
keďže zatiaľ sa neskončil výskum rozličných doplnkových látok uvedených v článku 9e odsek 3 smernice 70/524/EHS, ktoré možno povoliť dočasne na vnútroštátnej úrovni do 30. novembra 1998; keďže je preto potrebné predĺžiť dobu povolenia týchto látok s prihliadnutím na to, že doba dočasného povolenia týchto doplnkových látok nemôže presiahnuť päť rokov;
keďže Komisia konzultovala s Vedeckým výborom pre výživu zvierat povoľovanie mikroorganizmov uvedených v prílohe tohto nariadenia; keďže tento výbor vydal stanovisko najmä so zreteľom na bezpečnosť týchto doplnkových látok;
keďže opatrenia ustanovené v tomto nariadení sú v súlade so stanoviskom Stáleho výboru pre krmivá,
PRIJALA TOTO NARIADENIE:
Článok l
Doplnkové látky uvedené v prílohe tomuto nariadeniu je možné povoliť v súlade so smernicou 70/524/EHS za podmienok ustanovených v tejto prílohe.
Článok 2
Toto nariadenie nadobúda účinnosť v tretí deň odo dňa jeho uverejnenia v Úradnom vestníku Európskych spoločenstiev.
Bude sa uplatňovať s účinnosťou od 1. decembra 1998.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 22. decembra 1998